钦定古今图书集成/明伦汇编/家范典/第100卷 > 性理会通 > 《宗法》
## 钦定古今图书集成/明伦汇编/家范典/第100卷 > 性理会通 > 《宗法》

程子曰：“宗子继别为宗，言别则非一也，如别子五人，
五人各为大宗，所谓兄弟宗之者，谓别子之子继祢
者之兄弟，宗其小宗子也。”

凡小宗以五世为法，亲尽则族散。若高祖之子尚存，
欲祭其父，则见为宗子者，虽是六世七世，亦须计会
今日之宗子，然后祭其父。宗子有君道。

后世骨肉之间，多至仇怨忿争，其实为“争财。”使之均
布，立之宗法，官为法，则无所争。

“立宗”非朝廷之所禁，但患人自不能行之。

凡大宗与小宗，皆不在庙数。

《礼》，“长子不得为人后。”若无兄弟，又继祖之。宗绝，亦当
继祖。《礼》虽不言，可以义起。

朱子曰：“《宗子法》：虽宗子庶子孙死，亦许其子孙别立
庙。”

问：“周制有大宗之礼，乃有立适之义。立适以为后，故
父为长子，权其重者。若然，今大宗之礼废，无立适之
法，而子各得以为后，则长子少子当为不异。庶子不
得为长子三年者，不必然也。父为长子三年者，亦不
可以适庶论也。”曰：“宗子虽未能立，然服制自当从古，
是亦爱礼存羊之意，不可妄有改易也。如汉时宗子”
法已废，然其诏令犹云“赐民当为父后者爵一级”，是
此礼意犹在也，岂可谓宗法废而诸子皆得为父后
乎？

北溪陈氏曰：“神不歆非类，民不犯非族。古人继嗣大
宗，无子则以族人之子续之，取其一本气脉，相为感
通，可以嗣续无间，此亦至正大公之举，而圣人所不
讳也。后世理义不明，人家以无嗣为讳，不肯显立同
宗之子，多是潜养异姓之儿，阳若有继，而阴已绝矣。
盖自《春秋》鄫子取莒公子为后，故圣人书曰‘莒人灭
鄫’”，非莒人灭之，以异姓主祭祀，灭亡之道也。秦以吕
政绝，晋以牛睿绝，亦皆一类。然在今世论之，立同宗
又不可泛。盖姓出于上世圣人之所造，正所以别生
分类。自后有赐姓匿姓者，又皆混杂。故立宗者又不
可恃同姓为凭，须择近亲有来历分明者立之，则一
气所感，父祖不至失祀。今世多有以女子之子为后，
以姓虽异而有气类相近，似胜于姓同而属疏者。然
贾充以外孙韩谧为后，当时太常博士秦秀已议其
昏乱纪度，是则气类虽近，而姓氏实异，此说亦断不
可行。

潜室陈氏曰：“《宗法》为诸子之庶子设，恐其后流派寖
多，姓氏纷错，易至殽乱，故于源头有大宗以统之，则
人同知尊祖；分派处有小宗以统之，则人各知敬祢。
且始封之君，其适子袭封，则庶子为大夫。大夫不得
以祢诸侯，故自别为大夫之祖，是谓别子为祖也。别
子之适子则为大宗，使继其祖之所自出，从此直下”，
适子世为大宗，合族同宗之，是谓“继别为宗”也。别子
之庶子，又不得以祢别子，却待其子继之，而自别为
祢。继祢者遂为小宗。凡小宗之适子，服属未尽，常为
小宗。凡小宗之庶子，又别为祢，而其适子又各为小
宗。兄弟同宗之，谓“继祢为小宗”是也。大宗是始祖正
派下，虽其后支分派别，皆同宗此祖，则合族皆服齐
衰九月，初不以亲属近远论，是为百世不迁之宗。小
宗是祢正派下，亲尽则绝。如继祢者亲兄弟宗之，为
之服期；继祖者则从兄弟宗之，为之服大功；继曾祖
者再，从兄弟宗之，为之服小功；继高祖者三，从兄弟
宗之，为之服缌。自此以后，代常趱一代，是为五世则
迁之宗。宗法之立，嫡“长之尊，有君道焉。大宗所以统
其宗族，凡合族中有大事，当禀大宗而后行。小宗所
以统其兄弟，如同祢者有大事，则同祢之兄弟，当禀
继祢之小宗而后行。一族之中，大宗只是一人，小宗
尽多，故一人之身，从下数至始祖，大宗惟一，数至高
祖，小宗则四。”此古者宗族，人情相亲，人伦不乱，岂非
明嫡“庶之分，有君臣之义，由大宗小宗之法而然与？”
刘氏垓孙曰：“吕汲公《家祭仪》曰：‘古者小宗有四，有继
祢之宗，继祖之宗，继曾祖之宗，继高祖之宗，所以主
祭祀而统族人。后世宗法既废，散无所统，祭祀之礼，
家自行之，支子不能不祭，祭不必告于宗子。今宗法
虽未易复，而宗子主祭之义，略可举行。宗’”子为士，庶
子为大夫，以上，牲祭于宗子之家。故今议家庙，虽因
支子而立，亦宗子主其祭，而用其支子命数所得之
礼，可合礼意。

朱子曰：“《大传》云：‘别子为祖，继别为宗，继祢者为小宗’。”
有百世不迁之宗，有五世则迁之宗，何也？君适长为世子，继先君正统，自母弟以下皆不得为宗。其次适
为别子，不得祢其父，又不可宗嗣君，又不可无统属，
故死后立为大宗之祖，所谓别子为祖也。其适子继
之，则为大宗，直下相传，百世不迁。别子若有庶子，又
不敢称祢。别子死后，立为小宗之祖，其长子继之，则
为小宗。五世则迁。别子者，为诸侯之弟，别于正适，故
称别子也。“为祖者，自与后世为始祖”，谓此别子子孙
为卿大夫，立此别子为始祖也。“继别为宗”，谓别子之
世世长子当继别子，与族人为不迁之宗也。“继祢者
为小宗”，祢谓别子之庶子，以庶子所生长子继此庶
子，与兄弟为小宗也。“五世则迁”者，上从高祖，下至元
孙之子，高祖庙毁，不复相宗，又别立宗也。然别子之
后，族人众多，或继高祖者，与三从兄弟为宗；至于五
世，或继曾祖者，则与再从兄弟为宗；至孙五世，或继
祖者，与同堂兄弟为宗；至曾孙五世，或继祢者，与亲
兄弟为宗；至元孙五世，皆自小宗之祖以降而言也。
鲁季友乃桓公别子所自出，故为一族之大宗。滕文
之昭，武王为天子，以次则周公为长，故滕文谓鲁为
宗。国又有有大宗而无小宗者，有适则不立小宗也。
有有小宗而无大宗者，无适则不立大宗也。今法，长
子死，则主父丧，用次子不用侄。若宗子法立，则用长
子之子。